32002R2195
L 340/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2195/2002 НА ЕВРОПЕЙСКИЯ ПАРЛАМЕНТ И НА СЪВЕТА
от 5 ноември 2002 година
относно Oбщия терминологичен речник, свързан с обществените поръчки (CPV)
(текст от значение за ЕИП)
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност и по-специално член 47, параграф 2 и членове 55 и 95 от него,
като взеха предвид предложението на Комисията (1),
като взеха предвид становището на Икономическия и социален комитет (2),
като взеха предвид становището на Комитета на регионите (3),
в съответствие с процедурата, предвидена в член 251 на Договора (4),
като имат предвид, че:
(1)
Използването на различни номенклатури пречи на откриването и прозрачността на обществените поръчки в страните от Европейския съюз. Влиянието на този фактор върху качеството и сроковете на публикуване на съобщенията за поръчките де факто ограничава достъпа на стопанските субекти до обществените поръчки.
(2)
В своята Препоръка 96/527/ЕО (5), Комисията прикани органите и институциите, възлагащи поръчките, да използват при описване на предмета на провежданите от тях търгове Общия терминологичен речник, свързан с обществените поръчки (Common Procurement Vocabulary (CPV)), изработен въз основа на някои съществуващи номенклатури с цел по-добро съответствие на особеностите на сектора на обществените поръчки.
(3)
Необходимо е посредством единна класификационна система на обществените поръчки да се унифицират наименованията, използвани от органите и институциите, възлагащи поръчките, за описване на предмета на провежданите от тях търгове.
(4)
Необходимо е държавите-членки да разполагат с единна система от наименования, която използва едно и също описание на различните артикули на официалните езици на общността и един и същ съответстващ на тях буквено-цифров код, който позволява по този начин да се премахнат езиковите бариери в рамките на Общността.
(5)
Така че въз основа на това е необходимо да се приеме чрез настоящия регламент ревизирания вариант на Общия терминологичен речник (CPV), който представлява единна класификационна система за обществените поръчки, чието прилагане произтича от директивите, отнасящи се до координирането на процедурите по възлагане на обществените поръчки.
(6)
Необходимо е също така да се изработят с информативна цел таблици на съответствията между CPV и Класификатора на продуктите според съответната дейност в Европейската икономическа общност (CPA), Централния класификатор на продуктите (CPC Prov.) на Обединените нации, Статистическата номенклатура на икономическите дейности в Европейската общност (NACE Rеv. 1) и Комбинираната номенклатура (КН).
(7)
Структурата и кодовете на CPV може да се нуждаят от адаптиране, дори и от промени, в зависимост от развитието на поръчките и нуждите на потребителите. Ето защо е необходимо за тази цел да се предвиди адекватна процедура за ревизирането им.
(8)
Необходимо е да се приемат съответните мерки, необходими за прилагане на настоящия регламент в съответствие с Решение 1999/468/ЕО на Съвета от 28 юни 1999 г. за определяне подробностите относно упражняването на компетенциите, предоставени на Комисията (6).
(9)
Като се има предвид, че целта на предвидените действия, а по-специално изработването на класификационна система, прилагана при обществените поръчки, не може да бъде реализирана по задоволителен начин от държавите-членки, и че тя може, като се има предвид обема и последиците от предвидените действия, да бъде осъществена по по-добър начин на нивото на Общността, то Общността може да вземе мерките съгласно принципа на субсидиарността, който е упоменат в член 5 от Договора. В съответствие с принципа за пропорционалност, така както е дефиниран в посочения член, действието на настоящия регламент се ограничава само с необходимото за постигането на тази цел.
(10)
Изборът да се прибегне по-скоро до регламент, отколкото до директива, е обусловен от факта, че изработването на класификационна система относно обществените поръчки не налага нейното въвеждане в националните законодателства от страна на държавите-членки.
(11)
С цел запознаване на потребителите с единната класификационна система, чието прилагане става задължително след определен срок, е необходимо преди началото на прилагането на настоящия регламент да се предвиди период на адаптиране,
ПРИЕХА НАСТОЯЩИЯ РЕГЛАМЕНТ:
Член 1
1. Приема се единна класификационна система, прилагана относно обществените поръчки, под формата на Общ терминологичен речник, свързан с обществените поръчки (Common Procurement Vocabulary (CPV)).
2. Текстът на Общия терминологичен речник фигурира в приложение I.
3. Таблиците на съответствията между CPV и номенклатурите „Класификатор на продуктите според съответната дейност в Европейската икономическа общност“ (CPA), „Централен класификатор на продуктите“ (CPC Prov.) на Обединените нации, „Статистическа номенклатура на икономическите дейности в Европейската общност“ (NACE Rеv. 1) и „Комбинирана номенклатура“ (КН) фигурират съответно в приложения II, III, IV и V.
Член 2
Разпоредбите, необходими за ревизирането на Общия терминологичен речник, се приемат от Комисията съгласно предвидената в член 3, параграф 2 процедура.
Член 3
1. Комисията се подпомага от Консултативния комитет за обществените поръчки, създаден съгласно член 1 от Решение 71/306/ЕИО на Съвета (7) (наричан по-долу „Комитет“).
2. В случаите, когато се прави позоваване на настоящия параграф, се прилагат членове 3 и 7 от Решение 1999/468/ЕО, като се зачитат разпоредбите на член 8 от него.
3. Комитетът приема свой процедурен правилник.
Член 4
Настоящият регламент влиза в сила на 16 декември 2003 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 5 ноември 2002 година.